Tygers of Pan Tang

Οι **Tygers of Pan Tang** είναι βρετανικό heavy metal συγκρότημα, το οποίο σχηματίστηκε το 1978 στο Γουίτλι Μπέι και θεωρείται ένα από τα σημαντικότερα συγκροτήματα του New Wave of British Heavy Metal. Διαλύθηκαν το 1987 και επανήλθαν στο προσκήνιο του 1999, συνεχίζοντας να ηχογραφούν και να περιοδεύουν.

## Βιογραφία
### Επιτυχία και παρακμή
Οι Tygers of Pan Tang σχηματίστηκαν στα τέλη του 1978 στο Γουίτλι Μπέι από τον τραγουδιστή Τζες Κοξ, τον κιθαρίστα Ρομπ Γουίρ, τον μπασίστα Ρόκι Λόους και το ντράμερ Μπράιαν Ντικ. Η πρώτη τους σύνθεση ήταν το τραγούδι "*Don't Touch Me There*" και στις πρώτες τους ζωντανές εμφανίσεις έπαιζαν κατά βάση διασκευές στους Motörhead και τον Τεντ Νούτζεντ.

Το πρώτο τους ντέμο ηχογραφήθηκε στα "Impulse Studios" και περιείχε τα κομμάτια "*Euthanasia*", "*Straight As A Die*" και "*The Final Answer*". Το συγκρότημα υπέγραψε συμβόλαιο συνεργασίας με τη "Neat Records" και κυκλοφόρησαν το "*Don't Touch Me There*" σε μορφή 7" σινγκλ πουλώντας 7.000 αντίτυπα στη Μεγάλη Βρετανία.

thumb|left|140px|Ο Ρομπ Γουίρ στο Headbangers Open Air του 2014
Οι Tygers of Pan Tang υπέγραψαν στην "MCA Records", η οποία επανακυκλοφόρησε το πρώτο τους σινγκλ τον Μάρτιο του 1980. Το συγκρότημα περιόδευσε ανοίγοντας τις εμφανίσεις των Magnum, συνεχίζοντας με τους Def Leppard, ενώ την ίδια περίοδο έπαιξαν ζωντανά με ονόματα όπως οι Angel Witch, Iron Maiden, Girlschool και Diamond Head. Μετά την κυκλοφορία του δίσκου "*[[Wild Cat]]*" τον Αύγουστο του 1980, στη σύνθεση του συγκροτήματος προστέθηκε ο κιθαρίστας Τζον Σάικς και περιόδευσαν ανοίγοντας τις εμφανίσεις των Saxon, οι οποίοι προωθούσαν τον δίσκο "*[[Wheels of Steel]]*". Ακολούθησαν συναυλίες με τους Scorpions τον Μάιο του 1980, πριν το συγκρότημα πραγματοποιήσει τις πρώτες του εμφανίσεις ως πρώτο όνομα. Τα ΜΜΕ κατέκριναν τη φωνητική δυνατότητα του Κοξ μετά την εμφάνιση τους στο φεστιβάλ του Ρέντινγκ, όπου άνοιξαν την εμφάνιση συγκροτημάτων όπως ο Ozzy Osbourne, οι Whitesnake, ο Γκάρι Μουρ και οι Budgie, οδηγώντας τους στο να τον αντικαταστήσουν με τον Τζον Ντέβεριλ των Persian Risk.

Πρώτος δίσκος της νέας σύνθεσης ήταν το "*[[Spellbound (άλμπουμ των Tygers of Pan Tang|Spellbound]]*", το οποίο κυκλοφόρησε τον Απρίλιο του 1981. To άλμπουμ σκαρφάλωσε στο βρετανικό Top-40 και ώθησε το συγκρότημα να κυκλοφορήσει το "*[[Crazy Nights (άλμπουμ)|Crazy Nights]]*", μόλις επτά μήνες αργότερα. Ο Σάικς αποχώρησε από τους Tygers of Pan Tang δύο ημέρες πριν την προγραμματισμένη περιοδεία τους στη Γαλλία, αφήνοντας το συγκρότημα να συνεχίσει με τον Φρεντ Πούρσερ.

Η νέα σύνθεση ηχογράφησε το επιτυχημένο "*[[The Cage (άλμπουμ)|The Cage]]*", ανεβαίνοντας στο # 13 των τσαρτ της πατρίδας τους, την υψηλότερη θέση από οποιοδήποτε άλλο άλμπουμ τους. Ο δίσκος πούλησε πάνω από 200.000 αντίτυπα παγκοσμίως και περιείχε τρία σινγκλ που μπήκαν στους καταλόγους επιτυχιών, τα "*Love Potion No. 9*", "*Rendezvous*" και "*Paris By Air*", ενώ κατά την περιοδεία για την προώθηση του, το συγκρότημα εμφανίστηκε στην Ιαπωνία και τη Μεγάλη Βρετανία.

Το συγκρότημα προσπάθησε να αποδεσμευθεί από το συμβόλαιο με την "MCA", λόγω της διστακτικότητας της εταιρείας να τους προωθήσει στις Ηνωμένες Πολιτείες. Η διαμάχη αυτή οδήγησε σε προσωρινή διάλυση, με τους Γουίρ και Ντικ να σχηματίζουν τους Segreant, στα τέλη του 1983.

Έναν χρόνο αργότερα, οι Tygers of Pan Tang επανεμφανίστηκαν με τον Ντέβεριλ στα φωνητικά, τον Στιβ Λαμπ και το Νιλ Σέπαρντ στις κιθάρες, τον Κλιν Ίργουιν στο μπάσο και τον Μπράιαν Ντικ στα τύμπανα. Τον Ιούνιο του 1985, ο Ντέιβ Ντόναλντσον αντικατέστησε τον Ίργουιν και κυκλοφόρησαν το "*[[The Wreck-Age]]*" μέσω της "Music for Nations".

thumb|140px|Ο Τζακόμπο Μέιλε
Μέσα στο 1986, η "Neat Records" κυκλοφόρησε τη συλλογή "*First Kill*", με ακυκλοφόρητο υλικό από τα δύο πρώτα χρόνια του συγκροτήματος, αλλά την επόμενη χρονιά οι Tygers of Pan Tang διαλύθηκαν.

### Επανένωση
Το 1999, το συγκρότημα επανενώθηκε με τους Ρομπ Γουίρ και Γκλεν Χόουζ στις κιθάρες, τον Γκάβιν Γκρέι στο μπάσο, τον Τζες Κοξ στα φωνητικά και τον Κρις Πέρσι στα τύμπανα, παίζοντας στο φεστιβάλ του Wacken. Η συγκεκριμένη εμφάνιση κυκλοφόρησε δύο χρόνια αργότερα με τον τίτλο "*Live at Wacken*".

Στα τέλη του 2000, τα φωνητικά του συγκροτήματος ανέλαβε ο Τόνι Λιντέλ, τη δεύτερη κιθάρα ο Ντιν Ρόμπερτσον, το μπάσο ο Μπράιαν Γουέστ και τα τύμπανα ο Γκρεγκ Έλις, ηχογραφώντας τον δίσκο "*[[Mystical (άλμπουμ)|Mystical]]*".

Το Νοέμβριο του 2001, το μικρόφωνο των Tygers of Pan Tang ανέλαβε ο Ρίτσι Γουίκς και στις 21 Σεπτεμβρίου 2003 κυκλοφόρησαν το όγδοο τους άλμπουμ με τίτλο "*[[Noises From the Cathouse]]*" μέσω της "Communiqué Records". Κατά την περιοδεία για την προώθηση του άλμπουμ, εμφανίζονταν τον Οκτώβριο του 2004 μαζί με τις Girlschool και τον Πολ Ντι Άνο.

Τον Δεκέμβριο του 2004, ανακοινώθηκε η ένταξη του Ιταλού τραγουδιστή Τζακόμπο Μέιλε στο συγκρότημα και η κυκλοφορία του ζωντανά ηχογραφημένου "*Leg of the Boot: Live in Holland*". Ακολούθησε το "*[[Animal Instinct (άλμπουμ των Tygers of Pan Tang|Animal Instinct]]*" τρία χρόνια αργότερα και οι Tygers of Pan Tang περιόδευσαν στη Μεγάλη Βρετανία με το προσωπικό σχήμα του Στιβ Γκρίμετ.

Ακολούθησε το "*[[Ambush]]*" τον Σεπτέμβριο του 2012 με τον Γκάβιν Γκρέι στο μπάσο, πριν αναλάβει τη ρυθμική κιθάρα ο Μίκι Κρίσταλ.

Το καλοκαίρι του 2016, ανακοινώθηκε ότι ο επόμενος δίσκος του συγκροτήματος με τίτλο "*[[Tygers of Pan Tang (άλμπουμ)|Tygers of Pan Tang]]*", θα κυκλοφορήσει στις 21 Οκτωβρίου του ίδιου έτους, με πρώτο σινγκλ και βίντεο κλιπ το κομμάτι "*Only the Brave*".

## Δισκογραφία
### Στούντιο κυκλοφορίες




## Παραπομπές


## Πηγές

* Tygers of Pan Tang | Music Biography, Credits and Discography | Allmusic
* Tygers Of Pan Tang - Biography - Metal Storm
* Tygers of Pan Tang - Encyclopaedia Metallum: The Metal Archives

Κατηγορία:Αγγλικά heavy metal συγκροτήματα